b'\n_START_ARTICLE_\nTampereen keh\xc3\xa4tie\n_START_SECTION_\nHistoriaa\n_START_PARAGRAPH_\nTampereen keh\xc3\xa4tien vanhin osa on vuonna 1973 valmistunut Rajasalmen (vanha) silta. L\xc3\xa4ntinen keh\xc3\xa4tie on valmistunut kokonaisuudessaan 1970- ja 1980-luvun vaihteen tienoilla. Tie oli alun perin moottoriliikennetiet\xc3\xa4 Lakalaivan ja Rajaniemen v\xc3\xa4lill\xc3\xa4 ja tavallista kaksikaistaista maantiet\xc3\xa4 Rajaniemen ja Yl\xc3\xb6j\xc3\xa4rven v\xc3\xa4lill\xc3\xa4. L\xc3\xa4ntisen keh\xc3\xa4tien valmistuttua valtatiet 3 ja 9 kulkivat edelleen Tampereen keskustan kautta, ja keh\xc3\xa4tie numeroitiin kantatieksi 45._NEWLINE_It\xc3\xa4inen keh\xc3\xa4tie on valmistunut vuonna 1994, ja se on ollut alusta saakka kokonaisuudessaan moottoritiet\xc3\xa4. It\xc3\xa4isen keh\xc3\xa4tien valmistuttua koko keh\xc3\xa4tie numeroitiin uudelleen kantatieksi 60. Samalla my\xc3\xb6s valtateiden 3 ja 9 reitit siirrettiin kulkemaan keh\xc3\xa4tien kautta. Kantatienumero 45 siirtyi Helsingist\xc3\xa4 Tuusulan kautta Hyvink\xc3\xa4\xc3\xa4lle kulkevalle entiselle maantielle 137, niin sanotulle Tuusulanv\xc3\xa4yl\xc3\xa4lle._NEWLINE_Syksyll\xc3\xa4 2006 valmistui Rajaniemen ja Kalkun v\xc3\xa4linen moottoritieosuus keh\xc3\xa4tien l\xc3\xa4nsiosalle. Samassa yhteydess\xc3\xa4 valmistuivat Rajasalmen uudet sillat, ja vanha silta j\xc3\xa4i palvelemaan paikallista liikennett\xc3\xa4. Keh\xc3\xa4tien loputkin osuudet valmistuivat moottoritieksi vuonna 2008, kun Lakalaivan ja Rajaniemen sek\xc3\xa4 Kalkun ja Soppeenm\xc3\xa4en v\xc3\xa4liset osuudet avattiin. Koko parannushankkeen kustannukset olivat 114 miljoonaa euroa ja toteuttajana oli Destia._NEWLINE_Numero 60 oli aikaisemmin ollut kahdella muullakin kantatiell\xc3\xa4. Vuoden 1938 tienumerointij\xc3\xa4rjestelm\xc3\xa4ss\xc3\xa4 kantatie 60 oli Haminasta Sippolan Liikkalan ja Myllykosken kautta Kouvolaan kulkenut tie. Kun Kouvolasta Mikkeliin johtanut tie 1970-luvulla valmistui, se yhdess\xc3\xa4 entisen kantatien 60 kanssa muutettiin valtatieksi 15, joka ulottui nyt Kotkasta Mikkeliin, ja samalla kantatienumero 60 siirtyi Kuusankosken Voikkaan ja Heinolan v\xc3\xa4liselle tielle, joka nykyisin on kantatie 46. Kuusankosken ja Heinolan v\xc3\xa4linen tie puolestaan numeroitiin kantatieksi 46 tienumeron 60 siirtyess\xc3\xa4 Tampereen keh\xc3\xa4tielle. Tienumero 60 poistettiin keh\xc3\xa4tiell\xc3\xa4 k\xc3\xa4yt\xc3\xb6st\xc3\xa4 vuonna 2011.'